b'\n_START_ARTICLE_\nKraljevina Sardinija\n_START_SECTION_\nPredzgodovina\n_START_PARAGRAPH_\nV osmem stoletju je bila Sardinija pod bizantinsko nadoblastjo, a ko so jo za\xc4\x8deli napadati Arabci, je oddaljeni Bizanc ni mogel braniti. Sardinci so se branili z lastnimi mo\xc4\x8dmi in uspelo jim je prepre\xc4\x8diti arabski prodor na otok. To jih je vzpodbudilo, da so se razglasili za samostojne. Vsi \xc5\xa1tirje predstavniki Bizanca na otoku so se enostavno razglasili za poglavarje novonastalih dr\xc5\xbeavic. To so bili giudicati, ki so trajali kar pet stoletij._NEWLINE_V srednjem veku, ko je na Apeninskem polotoku razsajal boj med cerkvijo in cesarstvom, je ostala Sardinija popolnoma izven teh spopadov. Prav zaradi tega sta se je za\xc4\x8dele bati obe strani. Ko je bilo treba po ureditvi Sicilije (sicilijanske ve\xc4\x8dernice) na kak na\xc4\x8din zadovoljiti Aragonce, si je pape\xc5\xbe Bonifacij VIII. zanje izmislil Kraljevino Sardinije in Korzike, \xc4\x8digar krono je leta 1297 njegov naslednik pape\xc5\xbe Klemen V. izro\xc4\x8dil Jakobu II. Aragonskemu skupaj s pape\xc5\xa1kim uradnim dovoljenjem za zasedbo ozemlja (licentia invadendi).\n_START_SECTION_\nAragonska nadoblast\n_START_PARAGRAPH_\n\xc4\x8ceprav je kraljevina zajemala tudi Korziko, je Aragonci niso nikoli zasedli in so jo po nekaj letih celo \xc4\x8drtali iz imena. Voja\xc5\xa1ka zasedba prvega dela same Sardinije se je zaklju\xc4\x8dila \xc5\xa1ele leta 1324, zato se od tega leta dalje \xc5\xa1teje obdobje Aragoncev._NEWLINE_Obdobje aragonske nadoblasti je bilo najte\xc5\xbeje in najbolj nazadnja\xc5\xa1ko v vsej sardinski zgodovini. Medtem ko je ostala Italija postopoma prehajala iz srednjeve\xc5\xa1kih te\xc5\xbeav v Risorgimento (narodni preporod), se je na Sardiniji vsakr\xc5\xa1en razvoj prekinil in de\xc5\xbeela je drsela nazaj v obskurantizem. Uveljavil se je odlo\xc4\x8den despotizem, ki je priznaval ne\xc5\xa1tete privilegije in monopole Aragoncem, medtem ko so bili doma\xc4\x8dini izkori\xc5\xa1\xc4\x8dani in zatirani. Premo\xc5\xbeenja Sardincev so bila razla\xc5\xa1\xc4\x8dena in podr\xc5\xbeavljene so bile vse skupinske posesti, ki so bile zna\xc4\x8dilne za te kraje. Kulturna in socialna rast, ki so ju bili pospe\xc5\xa1ili stiki z Genovo in Piso v preteklih stoletjih, sta se popolnoma prekinili in zamrla je vsaka mo\xc5\xbenost napredka in tudi razvoja.\n_START_SECTION_\n\xc5\xa0panska nadoblast\n_START_PARAGRAPH_\nV petnajstem stoletju so se Aragonci zdru\xc5\xbeili s Katalonci in postavili temelje za novo dr\xc5\xbeavo \xc5\xa0panijo. Ta sprememba, ki je bila sicer zelo pomembna v evropskem okviru, ni imela velikih posledic na Sardiniji. Formalno je otok ostal kraljevina, \xc4\x8deprav je bil po izginotju aragonske dinastije pravzaprav le del \xc5\xa1panske kraljevine in seveda ni bil samostojen. Vendar je imela \xc5\xa0panija dovolj problemov na lastnih tleh in ji je bilo dovolj, da se Sardinci niso upirali. Tako se je \xc5\xbeivljenje na otoku nemoteno razvijalo, a skoraj brez stikov z ostalo Evropo. Kot je bilo v navadi \xc5\xa1e pred dvema stoletjima, je Kraljevina Sardinija bila le dobra karta v rokah igralcev \xe2\x80\x93 evropskih velesil._NEWLINE_\xc5\xa0panska nasledstvena vojna, ki je izbruhnila po smrti zadnjega kralja, Habsbur\xc5\xbeana Karla II. \xc5\xa0panskega (1700), se je kon\xc4\x8dala z mirovnima pogodbama v Utrechtu in Rastadtu, ki sta popolnoma spremenili Evropo. Nova ureditev je dodelila Kraljevino Sardinijo najprej Avstrijcem, a ti so jo po pi\xc4\x8dlih petih letih odstopili Savojcem, ki so s tem pridobili ne samo zemljo, temve\xc4\x8d tudi kraljevski naslov.\n_START_SECTION_\nSavojci\n_START_PARAGRAPH_\nSavojec, ki je prejel naslov kralja, je bil Viktor Amadej II. in za njim je vladalo Sardiniji \xc5\xa1e sedem naslednikov iz savojske hi\xc5\xa1e, zadnji od katerih je bil Viktor Emanuel II._NEWLINE_\xc4\x8ceprav je bila Sardinija v osebi kralja povezana z ostalimi posestvi savojske hi\xc5\xa1e, je v tem obdobju ostala popolnoma samostojna kraljevina, in sicer od samega za\xc4\x8detka leta 1718 do leta 1847, ko jo je kralj Karel Albert Savojski vklju\xc4\x8dil v piemontsko administracijo. Reforme, ki so s tem zadele Sardinijo, niso naletele na odobravanje doma\xc4\x8dinov, ker so globoko spreminjale staro ureditev otoka. Posebno nezadovoljstvo je spro\xc5\xbeil zakon o mejnikih (it. editto delle chiudende, sardinsko tancas serradas a muru), ki je prakti\xc4\x8dno uvedel pojem privatne lastnine in prepre\xc4\x8dil zadru\xc5\xbeno upravljanje posestev, ki je bilo dotlej v navadi. Kljub tem in podobnim te\xc5\xbeavam se je Sardinija kmalu vklju\xc4\x8dila v italijansko \xc5\xbeivljenje, predvsem v kulturnem pogledu. Ko je \xc5\xa1lo za zedinjenje Italije, so bili prav Sardinci prvi prista\xc5\xa1i zdru\xc5\xbeitve, \xc4\x8deprav je to pomenilo zaton njihove kraljevine._NEWLINE_Viktor Emanuel II. je bil sardinski kralj do leta 1861, ko je postal prvi kralj Kraljevine Italije, ki je vklju\xc4\x8devala Kraljevino Sardinijo z ostalo Italijo v novo dr\xc5\xbeavo.'